**O B R A Z L O Ž E NJ E**

**nacrta** Akcijskog plana energetske učinkovitosti Grada Zadra za razdoblje 2022. – 2024. godine

Temeljem članka 11. Zakona o energetskoj učinkovitosti („Narodne novine“, br. 127/14, 116/18, 25/20 i 41/21) Grad Zadar obvezan je donijeti Akcijski plan energetske učinkovitosti. Akcijski plan energetske učinkovitosti je planski dokument kojim se utvrđuje provedba politike za poboljšanje energetske učinkovitosti u jedinici područne (regionalne) samouprave, odnosno na području velikog grada, a koji se donosi za trogodišnje razdoblje. Akcijski plan energetske učinkovitosti sadrži prikaz planiranih mjera energetske učinkovitosti koje u trogodišnjem razdoblju planiraju provesti jedinice područne (regionalne) samouprave i veliki gradovi, a donosi ga predstavničko tijelo jedinice područne (regionalne) samouprave odnosno velikoga grada uz prethodnu suglasnost Nacionalnog koordinacijskog tijela (Ministarstvo gospodarstva i održivog razvoja).

Akcijski plan energetske učinkovitosti izrađuje se sukladno obrascu određenom u Prilogu V. Pravilnika o sustavu za praćenje, mjerenje i verifikaciju ušteda energije („Narodne novine“, br. 98/21 i 30/22).

Akcijskim planom energetske učinkovitosti daju se strateški ciljevi za racionalizaciju potrošnje i troškova za energiju i emisiju u okoliš. Rezultat je jasan popis aktivnosti koje su korelirane sa smjernicama Zakona o energetskoj učinkovitosti i ostalim trenutno važećim zakonodavnim okvirom. Svaka aktivnost ima definiran potencijal uštede, dinamiku implementacije, odgovorne strukture za provedbu, financijski okvir i izvore (su)financiranja te ostale opisne kriterije.

Akcijski plan energetske učinkovitosti mora biti izrađen u skladu s Integriranim nacionalnim energetskim i klimatskim planom za Republiku Hrvatsku za razdoblje od 2021. do 2030. godine, Zakonom o energetskoj učinkovitosti, Pravilnikom o sustavu za praćenje, mjerenje i verifikaciju ušteda energije te ostalim zakonskim i podzakonskim propisima koji reguliraju predmetno područje.

Slijedom gore navedenog, Grad Zadar izradio je nacrt Akcijskog plana energetske učinkovitosti Grada Zadra za razdoblje 2022. – 2024. godine.

U dokumentu je analizirana potrošnja energije na administrativnom području Grada Zadra za sektore zgradarstva, prometa i javne rasvjete te su navedene mjere energetske učinkovitosti koje se planiraju provoditi u narednom trogodišnjem razdoblju.

U trogodišnjem planskom razdoblju Grad Zadar planira provesti **15 mjera** za povećanje energetske učinkovitosti.

Ukupne godišnje uštede koje se očekuju provedbom svih mjera iznose **2.579,06 MWh**, uz očekivano ukupno godišnje smanjenje emisija od **624,08 tCO2**.

Ukupna vrijednost investicija za sve predložene mjere iznosi **97.609.525,36 kuna,** od čega Grad Zadar u provedbu mjera planira uložiti najmanje **21,6 milijuna kuna**.

Predložene mjere obuhvaćaju tri sektora:

* **sektor zgradarstva**, koji uključuje sljedeće podsektore:
	+ Kućanstva – višestambene zgrade i obiteljske kuće, te
	+ Uslužni podsektor – uredske zgrade, zgrade za obrazovanje, bolnice, hoteli i restorani, sportske dvorane, zgrade trgovine te ostale nestambene zgrade koje se griju na temperaturu 18 °C ili više (npr. zgrade za promet i komunikacije, terminali, postaje, pošte, telekomunikacijske zgrade, zgrade za kulturno-umjetničku djelatnost i zabavu, muzeji, knjižnice i slično);
* **Sektor prometa**;
* **Sektor javne rasvjete**.

Uzimajući u obzir sektore, 10 mjera se planira provesti u sektoru zgradarstva, odnosno 6 mjera u uslužnom podsektoru te 4 mjere u podsektoru kućanstva, 4 mjere u sektoru prometa te jedna mjera u sektoru javne rasvjete.

U uslužnom podsektoru planira se integralna obnova četiri osnovne škole te poboljšanje energetske učinkovitosti zgrade Gradske knjižnice ogranka Arbanasi, kao i projekti ugradnje fotonaponskih sustava na zgrade u nadležnosti Grada Zadra.

U podsektoru kućanstva poticat će se korištenje obnovljivih izvora energije u obiteljskim kućama (ugradnja fotonapona) kao i provedba integralne obnove obiteljskih kuća. Planira se i sufinanciranje energetskog certificiranja i izrade projektne dokumentacije energetske obnove za višestambene zgrade. Također, predložena je i provedba mjere edukativne i informativne kampanje.

U sektoru javne rasvjete planira se zamjena postojećih rasvjetnih tijela s energetski učinkovitom LED rasvjetom.

U sektoru prometa predlaže se obnova voznog parka Grada Zadra zamjenom starih s novim električnim automobilima te uspostava infrastrukture za iznajmljivanje električnih i klasičnih bicikala, implementacija pametnih prometnih rješenja i razvoj i implementacija inteligentnog prometnog sustava i rekonstrukcija prometnice.

Promatrajući prema sektoru zgradarstva, u uslužnom podsektoru uštede će iznositi **2.288,52 MWh** i **575,10 tCO2** uz ukupnu vrijednost investicija od **41.257.344,21 kunu**. U podsektoru kućanstva uštede će iznositi **102,33 MWh** i **17,67 tCO2** uz ukupnu vrijednost investicija od **5.390.000,00 kuna**. Znači sveukupno se u sektoru zgradarstva očekuju uštede od **2.390,85 MWh** i **592,77** **tCO2** uz ukupnu vrijednost investicija od **46.647.344,21 kunu**. Za sektor prometa očekuju se godišnje uštede od **14,93 MWh** i **3,76 tCO2** uz očekivane investicije od **48.647.681,15 kuna**. U sektoru javne rasvjete očekuju se godišnje uštede od **173,28 MWh** i **27,55 tCO2**uz očekivane investicije od **2.314.500,00 kuna**.

S ciljem da se širi krug zainteresiranih osoba s područja Grada Zadra uključi u pripremu konačnog *nacrta Akcijskog plana energetske učinkovitosti Grada Zadra za razdoblje 2022. – 2024. godine* provest će se savjetovanje sa zainteresiranom javnošću. Na taj se način želi upoznati javnost s *nacrtom Akcijskog plana energetske učinkovitosti Grada Zadra za razdoblje 2022. – 2024. godine, te* pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja Akcijskog plana i u konačnosti ugrađeno u odredbe Akcijskog plana energetske učinkovitosti Grada Zadra za razdoblje 2022. – 2024. godine.

**Rok za očitovanje zainteresirane javnosti je zaključno s danom**

**4. studenog 2022. godine**

Mišljenja, primjedbe, prijedlozi mogu se dostaviti putem *Obrasca sudjelovanja javnosti* ili direktno na adresu e-pošte:

graditeljstvo@grad-zadar.hr